Predkladacia správa

Predkladaný materiál je informáciou o priebehu a výsledkoch oficiálnej návštevy ministra zahraničných vecí Iránskej islamskej republiky Kamála Charrázího v Slovenskej republike v dňoch 6. - 7. februára 2003. Jeho cieľom je podať stručný prehľad o výsledkoch a záveroch rokovaní.
Pri tejto príležitosti bol iránsky hosť prijatý predsedom vlády SR M. Dzurindom, predsedom NR SR P. Hrušovským, podpredsedom vlády a ministrom hospodárstva R. Nemcsicsom, rokoval s ministrom zahraničných vecí SR E. Kukanom, so štátnou tajomníčkou Ministerstva hospodárstva SR E. Šimkovou za účasti predstaviteľov priemyselných zväzov. Iránsky hosť sa zúčastnil pracovnej večere podávanej ministrom zahraničných vecí SR E. Kukanom.
Na programe rokovaní boli otázky bilaterálnej spolupráce v politickej, hospodárskej, zmluvno-právnej, konzulárnej a kultúrno-vzdelávacej oblasti, ako aj najnovší vývoj v oboch krajinách. Dôležitou súčasťou rokovaní bola výmena názorov na aktuálny stav irackej krízy a jej riešenie, situácia v Afganistane a globálna otázka terorizmu.
V politickej oblasti bola potvrdená nezaťaženosť vzťahov a záujem na pravidelnom konaní politických konzultácií. Z rokovaní osobitne vyplynula potreba podstatne zintenzívniť vzájomnú hospodársku spoluprácu, ktorej impulzom by mohlo byť pripravované 3. zasadnutie slovensko-iránskej zmiešanej komisie, ako aj misia slovenských energetikov v máji 2003 do Iránu, čo bolo iránskou stranou privítané. Iránsky minister požiadal o konkretizovanie ponúk komodít a projektov, ktoré má SR záujem ponúknuť Iránu. Pre SR je zaujímavá ponuka zaplniť prázdne miesta po dodávkach českých, resp. československých, výrobkoch na iránsky trh v dôsledku stagnácie iránsko-českých vzťahov. Zároveň bola dohodnutá potreba informovať sa o konaní medzinárodných veľtrhov a výstav v oboch krajinách, aby sa tieto podujatia stali platformou pre výmenu aktuálnych ponúk a informácií. 
Irán zároveň informoval o zámere vybudovať plynovod z Iránu cez Turecko, Bulharsko a Rumunsko až do Poľska. Pre SR sa núka príležitosť dohodnúť transport iránskeho zemného plynu cez územie SR a zároveň tak diverzifikovať svoje zdroje. Taktiež iránska myšlienka o vytvorení multilaterálneho výboru na boj proti pestovaniu narkotík v Afganistane a boju proti obchodu s drogami, ktorý je priamo previazaný s financovaním teroristov, je pre SR veľmi zaujímavá. V oblasti zmluvnej základne sa delegácie oboch krajín zhodli na potrebe čo najskoršieho uzatvorenia Dohody o zabránení dvojitému zdaneniu a Dohody o vzájomnej ochrane investícií. Pokiaľ ide o oblasť kultúry, bolo skonštatované, že napriek veľkej geografickej vzdialenosti, prebiehajú pomerne čulé prezentácie iránskej kultúry v SR. 
Veľká pozornosť bola venovaná výmene názorov na aktuálny vývoj v irackej problematike, kde Irán zaujal jasné stanovisko: Irán je jednoznačne proti unilaterálnej akcii. K. Charrází zdôraznil, že Irak musí presvedčiť medzinárodné spoločenstvo o tom, že dôkladne plní všetky rezolúcie BR OSN. Irán vyvíja mimoriadne úsilie na odvrátenie vojny v oblasti a je zaangažovaný do kyvadlovej diplomacie štátov susediacich s Irakom. Potvrdil, že celý región Blízkeho a Stredného východu odmieta vojnové riešenie. Iránsky minister informoval, že Irán má eminentný záujem v zabezpečovaní a udržaní regionálnej stability, či už ide o Irak, Afganistan alebo bývalé krajiny Sovietskeho zväzu. Iránska strana informovala o svojich mediátorských aktivitách na urovnaní politických sporov v Tadžikistane, o participácii na demokratizácii Afganistanu.
Počas návštevy bolo podpísané Memorandum o spolupráci medzi MZV SR a MZV IIR a Memorandum o porozumení medzi vládou SR a vládou SR o stave dvojstrannej zmluvnej základne medzi oboma štátmi.